Hætt að reyna að verja fornfrægt óperuhús í Dresden
Björgunarsveitir í Dresden í austurhluta Þýskalands gáfust í dag upp við að reyna að verja Semper óperuhúsið fyrir Saxelfi en yfirborð árinnar fór upp fyrir 9 metra í dag og er búist við að það hækki enn meira þegar líður á daginn. Áður hefur áin orðið mest árið 1845 þegar yfirborð hennar hækkaði um 8,77 metra í Dresden. Borgaryfirvöld segja að enga þýðingu hafi lengur að dæla vatni út úr óperuhúsinu. "Hvert ættum við svo sem að dæla því?" spurði talsmaður innanríkisráðuneytis Saxlands.
Semper óperuhúsið, sem reist var á miðri 19. öld, er eitt af frægustu húsum í Dresden. Borgin gekk undir nafninu Flórens við Saxelfi áður en hún var nánast lögð í rúst í loftárásum bandamanna meðan á síðari heimsstyrjöldinni stóð.
Óperuhúsið skemmdist mikið og var ekki opnað aftur fyrr en árið 1985 eftir umfangsmikla endurbyggingu.
Vatn byrjaði að renna inn í kjallara hússins fyrir nokkrum dögum og hófust starfsmenn þá handa við að flytja dýrmæta muni úr húsinu til svæða sem flóðið nær ekki til.
Um 30.000 manns var í morgun skipað að yfirgefa heimili sín í miðborg Dresden vegna flóðanna en 20.000 manns höfðu þá þegar yfirgefið borgina.
Kort: Flóðasvæðin í Evrópu
Björgunarsveitir í Dresden í austurhluta Þýskalands gáfust í dag upp við að reyna að verja Semper óperuhúsið fyrir Saxelfi.
Yfirborð árinnar fór upp fyrir 9 metra í dag og er búist við að það hækki enn meira þegar líður á daginn.
Um 30.000 manns var í morgun skipað að yfirgefa heimili sín í miðborg Dresden vegna flóðanna en 20.000 manns höfðu þá þegar yfirgefið borgina.